Nariadenie Komisie (EHS) č. 3272/82
zo 6. decembra 1982,
ktorým sa mení a dopĺňa nariadenie (EHS) č. 2237/77 o formulári výkazu poľnohospodárskeho podniku, ktorý sa má používať na účely stanovenia príjmu poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 79/65 z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve [1], naposledy zmenené a doplnené nariadením (EHS) č. 2143/81 [2], a najmä na jeho článok 7,
keďže nariadenie Komisie (EHS) č. 2237/77 [3] bližšie vymedzilo položky, ktoré sa majú zahrnúť do výkazu poľnohospodárskeho podniku používaného pri stanovovaní príjmu poľnohospodárskych podnikov;
keďže údaje zbierané prostredníctvom výkazu poľnohospodárskeho podniku musia zodpovedať definícii stanovenej v pravidlách spoločenstva, najmä pravidlách uvedených v smernici Rady 75/268/EHS z 28. apríla 1975 o poľnohospodárstve v horských, pahorkatých a niektorých znevýhodnených oblastiach [4];
keďže výkaz poľnohospodárskeho podniku by sa nemal meniť;
keďže opatrenia stanovené v tomto nariadení sú v súlade so stanoviskom Výboru spoločenstva pre poľnohospodársku účtovnú dátovú sieť,
PRIJALA TOTO NARIADENIE:
Článok 1
Definície a postupy týkajúce sa výkazu poľnohospodárskeho podniku, ktoré sú uvedené v položke "6. Znevýhodnená oblasť" v časti A kapitoly II prílohy II k nariadeniu Komisie (EHS) č. 2237/77, sa týmto nahrádzajú takto:
"6. Znevýhodnená oblasť
Uvedie sa, či sa väčšina poľnohospodárskych plôch podniku nachádza v oblasti, na ktorú sa vzťahuje smernica 75/268/EHS o poľnohospodárstve v horských, pahorkatých a niektorých znevýhodnených oblastiach [5].
1 = väčšina poľnohospodárskych plôch podniku sa nenachádza v príslušných oblastiach,
2 = väčšina poľnohospodárskych plôch podniku sa nachádza v znevýhodnených oblastiach v zmysle článku 3 ods. 4 a 5 smernice Rady 75/268/EHS,
3 = väčšina poľnohospodárskych plôch podniku sa nachádza v horských oblastiach v zmysle článku 3 ods. 3 smernice Rady 75/268/EHS,
4 = v členských štátoch, v ktorých sú takéto oblasti také malé a početné, že táto informácia nie je významná, sa použije kód 4."
Článok 2
Toto nariadenie nadobúda účinnosť v deň po jeho uverejnení v Úradnom vestníku Európskych spoločenstiev.
Bude sa uplatňovať od účtovného roku 1983/84.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. decembra 1982